Publication: Magyar Közlöny
Issue: MK-1999-95 (Year: 1999, Number: 95)
Era: 1990-2004
Section: Az önkormányzat képviselő-testülete az Ör. módosításáról rendelkező 5/1997. (IV. 3.) rendeletével az Ör.-t az
Paragraph Index: 545

3. Az Ötv. 8. § (1) bekezdése szerint a köztisztaság és a településtisztaság biztosítása a települési önkormányzatok önkormányzati feladatkörébe tartozik. Az Ötv. a helyi közszolgáltatások megszervezése terén széles körű önállóságot ad a települési önkormányzatnak, az önkormányzat szabadon dönthet arról, hogy e feladatát önállóan látja el, vagy azt szerződéssel szolgáltató szervezettel végezteti. Az Alkotmánybíróság korábbi határozatában már kifejtette, hogy az Ötv. alapján a helyi közszolgáltatással kapcsolatosan a helyi önkormányzatok igazgatási, szabályozási autonómiája a helyi közszolgáltatások szervezésére, szervezeti formáinak kialakítására, működési feltételei biztosítására, fejlesztésére terjed ki (324/B/1991. AB határozat ABH 1992, 464, 468.). Az egyes helyi közszolgáltatások kötelező igénybevételéről külön törvény, a Kötv. rendelkezik. A Kötv. 1. § (1) és (2) bekezdése a helyi közszolgáltatások kötelező igénybevételének körét a következők szerint állapítja meg: „(1) A helyi önkormányzat által szervezett, a települési szilárd és folyékony hulladék összegyűjtését, elszállítását és ártalommentes elhelyezését biztosító helyi közszolgáltatással ellátott területen lévő ingatlan tulajdonosa, használója (a továbbiakban együtt: tulajdonos) az ingatlanon keletkező szilárd és folyékony hulladék elhelyezéséről — a helyi önkormányzat rendeletében meghatározott módon — a helyi közszolgáltatás igénybevétele útján köteles gondoskodni, ha jogszabály vagy hatósági határozat eltérően nem rendelkezik.

Source: https://magyarkozlony.hu/hivatalos-lapok/3dd8b305705172f04bfb37d7c07f1bff8b7f8dcf/dokumentumok/f617cdd35095a694f154de5be6e4d24ec2990ad1/letoltes